b'\n_START_ARTICLE_\n\xc3\x98sterlars\n_START_SECTION_\nFaciliteter\n_START_PARAGRAPH_\nFriskolen \xc3\x98sterlars har 142 elever, fordelt p\xc3\xa5 0.-9.klasse i \xc3\xa9t spor, og 22 ansatte. Den startede i 1964 i byens gamle hotel, men bor nu i den tidligere stationsbygning p\xc3\xa5 Nybrovej 42._NEWLINE_Mosaikskolen, der var den sidste rest af kommuneskolen \xc3\x98sterlars-Gudhjem Skole, lukkede i 2015, men bygningerne blev ikke solgt. En gruppe borgere stiftede i december 2015 en forening, der ville drive skolen som multihus._NEWLINE_\xc3\x98sterlars har en Dagli\'Brugs.\n_START_SECTION_\nHistorie\n_START_PARAGRAPH_\nI 1899 blev \xc3\x98sterlars beskrevet s\xc3\xa5ledes: "\xc3\x98sterlars Kirke, n\xc3\xa6rved Landevejen, Pr\xc3\xa6stegaarden og Kirkeskolen (\xc3\xb8stre Sk.); desuden Nordre og Vestre Skole, evang.-luthersk Missionshus (opf. 1897), et Andelsmejeri (Dybdal) og 5 M\xc3\xb8ller." M\xc3\xa5lebordsbladene viser desuden en fattigg\xc3\xa5rd, det lave m\xc3\xa5lebordsblad desuden et bageri og en telefoncentral.\n_START_SECTION_\nJernbanen\n_START_PARAGRAPH_\n\xc3\x98sterlars havde station p\xc3\xa5 Aakirkeby-Gudhjem jernbanen (1916-1952). Stationen havde to oml\xc3\xb8bs-/l\xc3\xa6ssespor: nord for hovedsporet et med kreaturfold og siderampe og vest for hovedbygningen et med privat pakhus og sidespor til mejeriet._NEWLINE_Den fredede stationsbygning er tegnet af Kay Fisker og Aage Rafn. Fra Gamlev\xc3\xa6ldevej starter er sti, der \xe2\x80\x93 kun med en kort afbrydelse ved Vietsvej \xe2\x80\x93 f\xc3\xb8lger banens trac\xc3\xa9 til Staveh\xc3\xb8l vandfald p\xc3\xa5 Spager\xc3\xa5._NEWLINE_Hverken Trap eller m\xc3\xa5lebordsbladene beskrev \xc3\x98sterlars som en sammenh\xc3\xa6ngende bebyggelse. Den kom f\xc3\xb8rst midt i 1900-tallet og da mest som landevejsbebyggelse, s\xc3\xa5 \xc3\x98sterlars fik aldrig pr\xc3\xa6g af stationsby.\n_START_SECTION_\nFilm\n_START_PARAGRAPH_\nDen private radiostation Bornholms Stemme, der lagde navn til Lotte Svendsens film af samme navn, l\xc3\xa5 t\xc3\xa6t p\xc3\xa5 Middelaldercenteret._NEWLINE_Tempelriddernes skat (1) er optaget i \xc3\x98sterlars.'